ก.ล.ต.  ประกาศเกณฑ์รีทส์ มิ.ย. นี้
ก.ล.ต. ได้ฤกษ์ ประกาศเกณฑ์รีทส์ มิ.ย. นี้
10 พ.ค. 2555

ก.ล.ต. ได้ฤกษ์ ประกาศเกณฑ์รีทส์ มิ.ย. นี้ นายชาลี จันทนยิ่งยง รองเลขาธิการ คณะกรรมการกำกับหลักทรัพย์และตลาดหลักทรัพย์ (ก.ล.ต.) คาดว่า จะประกาศหลักเกณฑ์เกี่ยวกับการจัดตั้งและจัดการกองทรัสต์เพื่อการลงทุนในอสังหาริมทรัพย์ (รีทส์) ภายในเดือน มิ.ย. นี้ “รีทส์ มีข้อจำกัดน้อยกว่าการลงทุนในกองทุนรวมอสังหาริมทรัพย์ (กอง1) เนื่องจากโครงสร้างรีทส์มีความเป็นสากลและมีความยืดหยุ่นในการลงทุนมากกว่า จึงคาดว่า จะทำให้นักลงทุนต่างชาติเข้ามาลงทุนมากขึ้น” นายชาลี กล่าว ทั้งนี้ รีทส์ สามารถลงทุนในอสังหาริมทรัพย์ทุกประเภท ที่ไม่ผิดศีลธรรมและกฎหมาย รวมถึงอสังหาริมทรัพย์ต่างประเทศ และสามารถลงทุนในโครงการที่อยู่ระหว่างพัฒนาได้ถึง 10% ของทรัพย์สินรวม โดยสามารถกู้ยืมเงินเพื่อนำไปลงทุนหรือซ่อมแซมทรัพย์สินได้ถึง 35% ของมูลค่าทรัพย์สินสุทธิ หรือ 60% หากได้รับการจัดอันดับน่าเชื่อถือในระดับน่าลงทุน หรือ BBB ขึ้นไป รีทส์ ยังเปิดโอกาสให้ผู้ที่มีความเชี่ยวชาญด้านการลงทุนและบริหารอสังหาริมทรัพย์ สามารถจัดตั้งและบริหารรีทส์ ได้เช่นเดียวกับบริษัทหลักทรัพย์จัดการกองทุน (บลจ.) อย่างไรก็ตาม หลังจากประกาศรีทส์มีผลใช้บังคับแล้ว ก.ล.ต. ยังอนุญาตให้ บลจ. จัดตั้งกอง1 และเพิ่มทุนในกอง1 ได้อีก 1 ปี ขณะเดียวกัน ก.ล.ต. อยู่ระหว่างการขอยกเว้น ขอลดภาษีและค่าธรรมเนียมที่เกี่ยวกับการแปลงสภาพจากกอง1 เป็นรีทส์ ซึ่งในเบื้องต้นทางกรมสรรพากรเห็นชอบในหลักการแล้ว “สำหรับนักลงทุนบุคคลธรรมดาที่ลงทุนรีทส์จะเสียภาษีเงินปันผลเหมือนกับกอง1 แต่สำหรับนิติบุคคลจะต้องนำเงินปันผลไปคำนวณรวมเป็นเงินได้ ในขณะที่กอง1 จะมีเงื่อนไขที่ได้รับยกเว้นภาษี แต่ในอนาคตสรรพากรมีแนวคิดที่จะยกเลิกสิทธิภาษีสำหรับนิติบุคคลของกอง1” นายชาลี กล่าว